Návrh ROZHODNUTIE RADY ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES /* COM/2012/0185 final - 2012/0093 (NLE) */





DÔVODOVÁ SPRÁVA 1. KONTEXT NÁVRHU Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty[1] (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere dani z pridanej hodnoty (DPH), alebo zabrániť určitým druhom daňových únikov alebo vyhýbaniu sa daňovým povinnostiam. Dánsko v liste, ktorého doručenie Komisia zaregistrovala 5. septembra 2011, požiadalo o povolenie uplatnenia výnimky z článku 75 smernice od DPH. Komisia v súlade s článkom 395 ods. 2 smernice o DPH informovala ostatné členské štáty o žiadosti Dánska listom z 14. marca 2012. Listom z 15. marca 2012 oznámila Dánsku, že má všetky informácie potrebné na to, aby jeho žiadosť zvážila spôsobom opísaným v nasledujúcich odsekoch. Dánsko v súčasnosti využíva doložku o zachovaní status quo podľa článku 176 smernice o DPH vzhľadom na odpočítanie DPH pri kúpe a prevádzkových nákladoch ľahkých nákladných vozidiel s maximálnou povolenou hmotnosťou do troch ton. Ustanovenie má tieto charakteristiky: Podnik, ktorý takéto ľahké nákladné vozidlo zaregistruje ako vozidlo slúžiace výlučne na obchodné účely, je oprávnený odpočítať v plnej výške DPH z kúpnej ceny vozidla a prevádzkových nákladov. Naproti tomu podnik, ktorý zaregistruje ľahké nákladné vozidlo na obchodné i osobné účely, nemôže odpočítať DPH z nákladov na kúpu, môže však odpočítať plnú výšku DPH z prevádzkových nákladov vozidla. Ak sa ľahké nákladné vozidlo pôvodne zaregistrované výlučne na obchodné účely následne používa na súkromné účely, a to aj v prípade, že sa tak stane len jedenkrát, zdaniteľná osoba stráca právo na odpočítanie DPH z nákladov na kúpu. Tento systém môže byť komplikovaný a nákladný na správu, ako pre zdaniteľnú osobu, tak aj pre daňovú správu, a Dánsko preto požiadalo o výnimku, ktorá by umožnila zjednodušený postup. Podľa podmienok tejto výnimky by Dánsko zaviedlo osobitné opatrenie vzťahujúce sa na ľahké nákladné vozidlá s maximálnou povolenou hmotnosťou do troch ton. Zdaniteľná osoba môže v rámci tohto osobitného opatrenia zaregistrovať vozidlo výlučne na obchodné účely a odpočítať v plnej výške DPH z kúpy a prevádzkových nákladov vozidla, rovnako ako podľa podmienok súčasného ustanovenia o zachovaní status quo. Ak by však zdaniteľná osoba začala využívať vozidlo aj na súkromné účely, nestratila by už právo na odpočet DPH z kúpy vozidla, ale bola by oprávnená počítať daň zo súkromného využívania na základe paušálnej sadzby na maximálne dvadsať dní v každom kalendárnom roku (systém „platba za deň“). Dánske orgány pomocou vnútroštátnych štatistík a na základe modelu celkových nákladov vymerali sumu vo výške 40 DKK, ktorá zahŕňa len DPH. Podobná platba na základe samostatného vnútroštátneho právneho predpisu sa bude vyžadovať na pokrytie dane z príjmu pri disponovaní s firemným automobilom, ako aj na príplatok k cestnej dani. Ak by zdaniteľná osoba používala vozidlo viac než dvadsať dní v kalendárnom roku, uplatnili by sa súčasné pravidlá status quo a zdaniteľná osoba by stratila právo na odpočet nákladov na kúpu vozidla v plnej výške. Dánske daňové orgány vyvinú elektronický systém, pomocou ktorého budú zdaniteľné osoby môcť uhrádzať túto dennú sumu online. Dánske daňové orgány zastávajú názor, že nové opatrenie umožňuje zdaniteľným osobám zjednodušený postup na splnenie účtovných povinností (prostredníctvom online platby v rámci schémy platby za jednotlivé dni namiesto vrátenia plnej sumy DPH pôvodne vyrubenej pri kúpe ľahkého nákladného vozidla) a pre daňové orgány na vyrubenie a výber dane. Opatrenie nemá za následok rozšírenie ustanovenia o status quo a dánsky systém vďaka nemu dosiahne väčší súlad so všeobecnými pravidlami DPH. Zdaniteľná osoba by naďalej mala možnosť zaregistrovať svoje ľahké nákladné vozidlá ako na obchodné, tak na súkromné účely, a využívať súčasný systém, ak by jej lepšie vyhovoval. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Nebolo potrebné využiť konzultácie alebo externý odborný posudok. 3. PRÁVNE PRVKY NÁVRHU Rozhodnutím sa Dánsku povoľuje zaviesť osobitné opatrenie odchyľujúce sa od smernice o DPH v oblasti účtovania DPH z využívania určitých vozidiel na súkromné účely. Toto rozhodnutie sa zakladá na článku 395 smernice o DPH. Toto rozhodnutie sa týka povolenia udeleného členskému štátu na jeho vlastnú žiadosť a neukladá sa ním žiadna povinnosť. Vzhľadom na prísne časové obmedzenie a obmedzený rozsah pôsobnosti sa osobitné opatrenie považuje za primerané vytýčenému cieľu. Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je jediný primeraný nástroj, keďže môže byť určené jednému členskému štátu. 4. VPLYV NA ROZPOČET Návrh nemá žiadny negatívny vplyv na rozpočet Európskej únie. 5. NEPOVINNÉ PRVKY Návrh obsahuje doložku o ukončení platnosti. 2012/0093 (NLE) Návrh ROZHODNUTIE RADY ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES (Len znenie v dánskom jazyku je autentické) RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[2], a najmä na jej článok 395 ods. 1, so zreteľom na návrh Európskej komisie, keďže: (1) Dánsko v liste, ktorého doručenie Komisia zaregistrovala 5. septembra 2011, požiadalo o povolenie uplatňovať opatrenie odchyľujúce sa od ustanovení smernice Rady č. 2006/112/ES upravujúcimi právo na odpočítanie vstupnej dane. (2) Komisia v súlade s článkom 395 ods. 2 smernice 2006/112/ES listom zo 14. marca 2012 informovala ostatné členské štáty o žiadosti Dánska. Listom z 15. marca 2012 Komisia oznámila Dánsku, že má všetky informácie potrebné na posúdenie danej žiadosti. (3) V súčasnosti je podľa článku 176 smernice 2006/112/ES zdaniteľná osoba, ktorá na dánskych orgánoch zaregistruje ľahké nákladné vozidlo s maximálnou povolenou hmotnosťou tri tony výlučne na obchodné účely, oprávnená na odpočítanie úplnej vstupnej dane z kúpnej ceny a prevádzkových nákladov vozidla. Ak sa takéto vozidlo následne použije na súkromné účely, zdaniteľná osoba stráca právo na odpočítanie DPH z nákladov na kúpu vozidla. (4) Tento systém znamená veľké bremeno ako pre zdaniteľné osoby, tak aj pre daňové orgány, a dánske orgány preto požiadali o povolenie uplatňovať osobitné opatrenie odchyľujúce sa od článku 75 smernice 2006/112/ES. Toto opatrenie umožňuje zdaniteľným osobám, ktoré zaregistrovali vozidlo ako vozidlo výlučne na obchodné účely, využívať predmetné vozidlo aj na iné než obchodné účely a počítať zdaniteľnú sumu z operácie považovanej za poskytnutie služby podľa článku 75 smernice 2006/112/ES na základe paušálnej sadzby a nestratiť právo na odpočítanie DPH z nákladov na kúpu vozidla. (5) Táto zjednodušená metóda výpočtu je však obmedzená len na prípady, keď sa vozidlo využíva na neobchodné účely maximálne dvadsať dní v kalendárnom roku a splatná paušálna sadzba DPH je stanovená na 40 DKK za každý deň využitia vozidla na neobchodné účely. Túto sumu stanovila dánska vláda na základe analýzy vnútroštátnych štatistík. (6) Týmto opatrením, ktoré sa má vzťahovať na ľahké nákladné vozidlá s maximálnou povolenou hmotnosťou tri tony, by sa zjednodušili daňové povinnosti zdaniteľných osôb, ktoré príležitostne využívajú na neobchodné účely vozidlo zaregistrované na použitie na obchodné účely. Zdaniteľné osoby by si však naďalej mohli zvoliť možnosť zaregistrovať svoje vozidlo ako vozidlo na obchodné i súkromné účely, pričom strácajú právo na odpočítanie DPH z nákladov na kúpu ľahkého nákladného vozidla a neplatia denný poplatok za použitie vozidla na súkromné účely. (7) Zavedenie opatrenia, ktorým by sa zaistilo, aby zdaniteľné osoby, ktoré príležitostne na neobchodné účely využívajú vozidlo zaregistrované na obchodné účely, nestratili právo na úplné odpočítanie vstupnej dane z predmetného vozidla, by bolo v súlade so všeobecnými pravidlami odpočítania ustanovenými v smernici 2006/112/ES. (8) Povolenie by malo platiť na obmedzenú dobu, a preto by jeho platnosť mala uplynúť 31. decembra 2014. Na základe skúseností, ktoré sa dovtedy podarí nadobudnúť, sa môže posúdiť, či by výnimka bola aj naďalej oprávnená. (9) Toto opatrenie nebude mať negatívny vplyv na vlastné zdroje Európskej únie pochádzajúce z dane z pridanej hodnoty, PRIJALA TOTO ROZHODNUTIE: Článok 1 Keď zdaniteľná osoba ľahké nákladné vozidlo zaregistrované ako vozidlo výlučne na obchodné účely využíva aj na súkromné účely alebo na súkromné účely svojich zamestnancov alebo všeobecnejšie na iné ako obchodné účely, je Dánsko na základe výnimky z článku 75 smernice 2006/112/ES oprávnené určiť zdaniteľnú sumu podľa paušálnej sadzby za každý deň takého využitia. Denná paušálna sadzba uvedená v prvom odseku je 40 DKK. Článok 2 Opatrenie uvedené v článku 1 sa uplatňuje len na ľahké nákladné vozidlá s maximálnou povolenou hmotnosťou tri tony. Toto opatrenie sa neuplatňuje, ak sa vozidlo používa na neobchodné účely dlhšie ako dvadsať dní za kalendárny rok. Článok 3 Toto rozhodnutie stráca účinnosť 31. decembra 2014. Článok 4 Toto rozhodnutie je určené Dánskemu kráľovstvu. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. ES L 347, 11.12.2006, s. 1.